Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 2 Pv 97/08/1104	Bratislava IV, 23.5.2013
EEČ : 2-11-61-2013

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 217 odsek 1, odsek  2 písmeno c) Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období od 18.05.2007 do 08.08.2007, kedy bolo nájdené na hraničnom priechode Berg, neoprávnene používal osobné motorové vozidlo značky Škoda Octavia, evidenčného čísla: XXXXX v hodnote 150 000.-Sk (4 979,09 €), ktoré patrilo poškodenému živnostníkovi XXXXX XXXXX ktoré bolo obvinenému zverené na základe zmluvy o prenájme dopravného prostriedku zo dňa 08.05.2007,

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Odôvodnenie:
	Poverený príslušník Policajného zboru Okresného riaditeľstva Policajného zboru Bratislava IV	Okresného riaditeľstva policajného zboru Bratislava IV, oddelenie skráteného vyšetrovania Dúbravka uznesením spisovej značky ČVS:ORP-1302/1-OSV-B4-2007 zo dňa 15.12.2008 vzniesol obvinenie proti obvinenému XXXXX pre trestný čin - prečin neoprávneného používania cudzieho motorového vozidla podľa § 217 odsek 1, odsek 2 písmeno c) Trestného zákona na vyššie uvedenom skutkovom základe.
	
	Vyšetrovateľ Policajného zboru Okresného riaditeľstva policajného zboru Bratislava IV Odboru kriminálnej polície uznesením spisovej značky ČVS:ORP-587/OVK-B4-2009 zo dňa 28.11.2009 podľa § 228 odsek 2 písmeno a) Trestného poriadku prerušil trestné stíhanie vedené proti obvinenému pre vyššie uvedený trestný čin. 

	Následne bolo trestné stíhanie vedené proti obvinenému XXXXX odovzdané do Českej republiky. 

	V rámci ďalšieho konania vedeného v Českej republike po prevzatí trestného konania bolo uznesením polície Českej republiky, Krajského riaditeľstva polície Olomouckého kraja, Územného odboru Jeseník, Oddelenia hospodárskej kriminality spisovej značky KRPM-9313-30/TČ-2010-141181 zo dňa 03.09.2011, právoplatným 03.09.2011 rozhodnuté podľa § 159a odsek 1 Trestného poriadku Českej republiky o odložení veci podozrenia zo spáchania trestného činu neoprávneného užívania cudzej veci podľa § 249 odsek 1 Trestného zákona Českej republiky, ktorého sa mal dopustiť XXXXX na vyššie uvedenom skutkovom základe.

	Z odôvodnenia vyššie citovaného uznesenia Polície Českej republiky vyplýva, že vykonaným dokazovaním sa nepodarilo preukázať, že by predmetný skutok bol trestným činom vzhľadom na skutočnosť, že vykonaným dokazovaním sa nepodarilo preukázať, že predmetný skutok je trestným činom, pretože v čase spáchania skutku mala predmetné motorové vozidlo vo svojej faktickej moci iná osoba ( XXXXX) a v tom čase vozidlo nemal v držbe obvinený.
	
	Podľa § 215 odsek 2 písmeno b) Trestného poriadku Slovenskej republiky číslo 301/2005 Zbierky zákonov prokurátor môže zastaviť trestné stíhanie, ak
o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	V predmetnej veci bolo v Českej republike vykonané dokazovanie, ktoré viedlo k záveru, že občan Českej republiky XXXXX sa nedopustil trestného činu. V prípade ďalšieho konania vedeného na území slovenskej republiky by bolo potrebné vykonať viaceré úkony v Českej republike prostredníctvom  právnej pomoci. Možno konštatovať, že orgány polície Českej republiky vykonali náležité dokazovanie, ktoré viedlo k záveru, že občan Českej republiky XXXXX sa nedopustil trestného činu. V prípade pokračovania konania na území slovenskej republiky, by bolo nevyhnutné vykonať komplikované dokazovanie, ako už bolo naznačené vyššie, aj dožiadaniami o právnu pomoc. Takéto konanie sa javí nehospodárne aj so zreteľom na nižšiu závažnosť predmetného skutku a skutočnosť o rovnakom skutku občana Českej republiky už konali orgány Českej republiky.

	S poukazom na uvedené možno konštatovať, že vyššie citované uznesenie polície Českej republiky je dostačujúce a teda o predmetnom skutku bolo rozhodnuté cudzozemským orgánom príslušným na konanie o trestnom čine a toto rozhodnutie možno považovať za dostačujúce. 

	S poukazom na vyššie uvedené som rozhodol tak, ako je uvedené vo výrokovej často tohto uznesenia. 

Poučenie:
Proti tomuto uzneseniu môže podať obvinený a poškodený sťažnosť do troch dní od dňa jeho doručenia. Sťažnosť možno podať na tunajšej prokuratúre. Sťažnosť má odkladný účinok. 

Mgr. Remig Kubička
prokurátor